Жалба, подадена на 17 февруари 2022 г. от Helene Hamers срещу решението, постановено от Общия съд (първи състав) на 21 декември 2021 г. по дело T-159/20, Hamers/Cedefop
(Дело C-111/22 P)
Език на производството: гръцки
Страни
Жалбоподател: Helene Hamers (представители: Vasileios Spiridon Christianos, Alexandros Politis и Michail Rodopoulos, адвокати)
Друга страна в производството: Европейски център за развитие на професионалното обучение (Cedefop)
Искания на жалбоподателката
частична отмяна на решението на Общия съд от 21 декември 2021 г., по дело T-159/20, Hemmers/Cedefop, EU: T:2021:913,
доколкото е необходимо, да върне делото за ново разглеждане от Общия съд,
да осъди Cedefop да заплати всички съдебни разноски.
Основания и основни доводи
Предмет на обжалваното решение е претърпяната от жалбоподателката вреда поради действия и бездействия на Cedefop преди, по време и след приключването на национално наказателно производство пред гръцките съдебни органи във връзка с редовността и законосъобразността на възлагането на обществени поръчки от Cedefop на трети лица в периода 2001 – 2005 г.
Жалбоподателката изтъква две основания за обжалване и твърди, че обжалваното решение:
На първо място, в точки 55 — 61 и в точка 83, е допусната грешка при прилагането на правото в тълкуването на член 41, параграф 1 от Хартата на основните права на Европейския съюз (наричана по-нататък: „Хартата“), тъй като обратно на постановеното от Общия съд в посочените точки, от една страна, жалбоподателката не е получила безпристрастно разглеждане от страна на Cedefop и, от друга страна, решението на комисията по жалбите на Cedefop не е отстранило порока в решението от 3 юли 2019 г. В същото време, по изложените съображения Общият съд e мотивирал недостатъчно посочените по-горе точки.
На второ място, в точка 65 и в точки 68 — 75 и 83, е допусната грешка при прилагането на правото в тълкуването на презумпцията за невиновност, на която се позовава жалбоподателката съгласно член 48, параграф 1 от Хартата, подсилена от нарушение на принципа на лоялното сътрудничество съгласно член 4, параграф 3 от Договора за Европейския съюз. В същото време, по изложените съображения Общият съд e мотивирал недостатъчно посочените по-горе точки.
____________